*Tämä artikkeli kertoo Samoan pääkaupungista. Samannimisestä paikasta Suomessa katso Apia (Valkeakoski)* 

  

  

  

  

  

  

  

  

  

  

**Apia** on Samoan pääkaupunki ja väkiluvultaan suurin kaupunki. Vuoden 2016 väestönlaskennassa kaupungissa oli 37 391 asukasta. Se sijaitsee Upolun saaren pohjoisella rannikolla Tuamasagan hallintoalueella. Kaupunki on Samoan politiikan ja talouden keskus, ja siellä sijaitsee maan suurin satama. Apia kasvoi pienestä kylästä eurooppalaisten siirtolaisten myötä 1800-luvulla, ja siitä tuli ensin Saksan Samoan ja myöhemmin itsenäisen Samoan pääkaupunki.

Maantiede
---------

Mount Vaea Apiasta katsottuna
Apia sijaitsee Tyynellämerellä Samoan saarivaltiossa maan toiseksi suurimmalla saarella Upolulla. Apia on osa Upolun keskiosassa sijaitsevaa Tuamasagan hallintoaluetta. Kaupungissa on luonnonsatama, ja se sijaitsee Vaisiganojoen suulla. Apia sijaitsee lähes merenpinnan tasolla, mutta sen eteläpuolella korkeuserot kasvavat nopeasti. Lähialueen korkein kohta on Mount Vaea, joka kohoaa lähes 460 metrin korkeuteen.

### Ilmasto

Apiassa on Köppenin ilmastoluokituksen mukaan trooppinen kostea ilmasto. Ympäri vuoden on kuumaa, lokakuusta maaliskuuhun on erittäin sateista, kun taas muulloin sadetta saadaan vähemmän, mutta silti runsaasti. Vuoden keskilämpötila on noin 27 °C ja keskimääräinen sademäärä 3 320 millimetriä. Maaliskuu on lämpimin kuukausi. Silloin vuorokauden keskilämpötila on noin 27 °C. Viilein kuukausi on heinäkuu, jolloin keskilämpötila on noin 26 °C. Sateisin kuukausi on tammikuu, jolloin sataa keskimäärin noin 520 millimetriä. Heinäkuu puolestaan on kuivin kuukausi. Silloin keskimääräinen sadanta on 117 millimetriä.

### Kaupunkikuva

Apiassa on yhä paljon vanhoja siirtomaa-ajan aikaisia puisia rakennuksia, vaikka kaupungin rakennuskanta on uusiutumassa talouskasvun myötä. Yhä useampi talo on monikerroksinen ja infrastruktuuri on kehittynyt nopeasti. Suurin osa lattioista on sementtisiä, kun taas puulattioita on noin neljäsosa. Seinät ovat pääasiassa sementtiä ja puuta, ja lähes kaikki katot on puolestaan tehty raudasta.

Historia
--------

Apian satama piirustuksessa 1800-luvun loppupuolelta.
Apian kaupunki kasvoi samannimisestä kylästä, jossa oli 1800-luvun alussa noin 300 asukasta. Ensimmäiset eurooppalaiset olivat 1830-luvulla kylään saapuneita englantilaisia lähetyssaarnajia. Saksalaiset saapuivat pian käymään kauppaa kaakaopavuista ja koprasta. 1850-luvulle tultaessa nykyisen Apian paikalla oli länsimaisten pystyttämä siirtokunta, jonne samoalaisten vastustuksesta huolimatta muutti lisää yhdysvaltalaisia, saksalaisia ja britannialaisia tarkoituksenaan liittää Samoa osaksi maitaan.

1800-luvulla elänyt kirjailija Robert Louis Stevenson asui Apiassa elämänsä neljä viimeistä vuotta. Hänen kotinsa on museo, joka on katolisen kirkon ohella kaupungin suurimpia nähtävyyksiä.

Voimakas taifuuni iski maaliskuussa 1889 Upolun saarelle ja tuhosi saksalaisia ja yhdysvaltalaisia sotalaivoja. Apia oli vuosina 1898–1899 Yhdysvaltojen, Saksan ja Britannian välisen konfliktin keskiössä, kun osapuolet kiistelivät Samoan hallinnasta. Apiasta tuli Saksan Samoan pääkaupunki. Ympärysvaltojen joukot valtasivat Saksan Samoan ensimmäisen maailmansodan alussa. Joukot nousivat maihin Apiassa 29. elokuuta 1914 kohtaamatta juurikaan vastarintaa. Apian hallinta siirtyi Uudelle-Seelannille osana Länsi-Samoana silloin tunnettua aluetta.

Samoalaisten itsenäistymispyrkimyksiä johdettiin Apiasta käsin 1920-luvulta lähtien. Itsenäisyyttä ajaneen Mau-liikkeen niin sanotun mustan lauantain mielenosoituksessa Apiassa 29. joulukuuta 1929 kuoli 11 samoalaista poliisin avattua tulen mielenosoittajia vastaan. Toisen maailmansodan aikana Yhdysvaltain merivoimat rakensivat Apiaan teitä ja kiitoratoja.

Apian asema Länsi-Samoan pääkaupunkina virallistettiin 1959, ja on siitä lähtien toiminut maan (vuodesta 1997 lähtien Samoa) pääkaupunkina. 29. syyskuuta 2009 Samoan saaristoa ravitseli 8,3 magnitudin merenalainen maanjäristys, jonka keskus oli noin 120 kilometriä Apiasta etelään. Järistys aiheutti tsunamin, joka johti laajoihin tulviin. Moni kylä tuhoutui ja kuolonuhreja oli useita.

Politiikka
----------

Apia on Samoan politiikan keskus, ja siellä sijaitsevat maan parlamenttitalo, lainsäädäntäelimet ja muut hallintorakennukset. Myös maan seremoniallinen valtionjohtaja asuu Apiassa.
Apian kaupungilla ei ole omaa paikallishallintoaan, vaan kaupunki koostuu 45 kylästä, joilla kaikilla on oma paikallishallintonsa. Yksi kylistä on myös nimeltään Apia.

Talous
------

Apian satama itsenäisyysjuhlassa 2003
Apia on Samoan talouden keskus. Kaupungin talous koostuu lähinnä kookospähkinöiden ja hedelmien viljelystä ja viennistä sekä elektronisten osien valmistamisesta. Muita tärkeitä vientituotteita ovat kala, puuvillatuotteet, liha ja kopra. Apiassa on Samoan tärkein satama, ja vuonna 2017 sen kautta kulki tavaraa lähes 340 000 tonnia. Amerikan Samoaan viedään elintarvikkeita, kuten taaroa ja muita juureksia. Kaupungin teollisuus on monipuolistumassa, ja turismin merkitys on kasvamassa. Apiassa sijaitsee useiden yritysten, kuten lentoyhtiöiden ja taloudellisten instituutioiden, päämajoja.

Erityisesti Apiassa toimivilla yrityksillä on pääsy melko nopeisiin ja luotettaviin laajakaista- ja WLAN-yhteyksiin, mutta vain joka yhdeksännellä kotitaloudella on käytössään internet-yhteys. Joka yhdeksännellä on kotonaan pöytätietokone ja lähes joka toisella kannettava tietokone. Puhelimien määrä on kasvanut nopeasti.

Apian suurimmat työllistäjät ovat vähittäiskauppa sekä korjauspalvelut, maatalous, kalastus sekä metsätalous, liikenne sekä varastointi ja majoitus sekä ruokapalvelut. Saasteiden lisääntyvästä määrästä on tullut huolenaihe Apiassa. Sekä kotitaloudet että teollisuus tuottavat yhä enemmän päästöjä.

Apiassa sijaitsee observatorio ja televisiolähetysasema, jotka molemmat on rakennettu Mulinuun niemimaalle.

### Liikenne

Apia sijaitsee 40 kilometriä itään lähimmästä kansainvälisestä lentokentästä eli Faleolon kansainvälisestä lentoasemasta. Lentokentälle on lentoja Yhdysvaltojen Honolulusta, Amerikan Samoalta, Uuden-Seelannin Aucklandista sekä Australian Brisbanesta ja Sydneystä. Kaupungissa on säännöllisiä linja-autolinjoja sekä kaupungin sisälle että sen ulkopuolelle. Takseja on myös runsaasti. Vuodesta 2009 lähtien kaupungissa on muun Samoan ohella ajettu vasemmalla oikean sijaan, ja etenkin kaupungin pääkadut on päällystetty.
Apiasta kulkee viikoittain lautta tai rahtialus Pago Pagoon, ja rahtialus kulkee kaksi tai kolme kertaa kuukaudessa Tokelaulle.

Yksi Apian pääkaduista
52 prosenttia Apian väestöstä käyttää omaa autoa paikasta toiseen liikkumiseen, kun taas 42 prosenttia käyttää julkista liikennettä. Noin seitsemän prosenttia käyttää molempia liikkumismuotoja.

Väestö
------

Vuoden 2016 väestönlaskennan mukaan Apiassa oli 37 391 asukasta eli noin 19 prosenttia Samoan koko väestöstä, kun koko kaupunkialueen väkiluku oli 68 531. Kaupungin asukasluku on kasvanut 2010-luvulla, sillä vuoden 2011 väestönlaskennassa kaupungin asukasluku oli alle 37 000. Apiassa on tosin nykyään vähemmän asukkaita kuin 2000-luvun alussa, jolloin siellä oli lähes 39 000 asukasta. Keskimääräisessä apialaisessa kotitaloudessa on kuusi henkilöä.
Suurin osa Apian väestöstä on kristittyjä. Kaupungissa on pieni määrä hinduja, buddhalaisia, muslimeja ja juutalaisia.

### Koulutus

Apiassa sijaitsee useita kouluja esikoulusta korkeammalle asteelle asti. Kaupungin korkeakouluissa voi opiskella maataloutta ja kauppatieteitä.
Apian kouluikäisestä väestöstä eli 5–17-vuotiaista 93,7 prosenttia kävi koulua vuoden 2016 väestönlaskennan mukaan. 5–12-vuotiaista 94,9 prosenttia kävi koulua ja 13–17-vuotiaista 91,7 prosenttia.
Kaupungin yli 15-vuotiaista 98,5 prosenttia on lukutaitoisia, ja etenkin nuorista lähes kaikki osaavat lukea, kun taas vanhemmasta väestöstä pienempi osa on lukutaitoisia.

Nähtävyydet ja kulttuuri
------------------------

Apialainen kauppatori
Apian tunnetuimpia nähtävyyksiä ovat Robert Louis Stevenson -museo ja sen vieressä sijaitseva Mount Vaean luonnonpuisto. Papase’ea Sliding Rocks puolestaan on joukko pieniä vesiputouksia kuusi kilometriä kaupungin keskustasta etelään. Kaupungin keskustassa sijaitsee Maketi Fou, joka on vuorokauden ympäri auki oleva tori, jossa myydään erilaisia tuotteita t-paidoista puuveistoksiin. Samoan kulttuurikylässä vierailijat tutustuvat paikalliseen kulttuuriin oppaiden avulla.

Perinteinen samoalainen kulttuuri on säilynyt Apiassa hieman huonommin kuin muualla maassa, sillä kontaktit ulkomaille ovat yleisempiä kuin maaseudulla. Etenkin eurooppalaiset arvot ja tavat ovat yleistyneet.

Apiassa on järjestetty Tyynenmeren kisat vuosina 1983 ja 2007. Vuonna 2019 kisat järjestetään uudelleen Apiassa. Kaupungissa sijaitsee National Soccer Stadium, jolla on tilaa 3 500 katsojalle.

Ystävyyskaupungit
-----------------

Apian ystävyyskaupunkeja ovat: 

* Kiina Shenzhen, Kiina
* Yhdysvallat Compton, Yhdysvallat

Lähteet
-------

1. 1 2 3 4 5  Samoa: Districts, Major Cities, Villages & Agglomerations *citypopulation.de*. Citypopulation. Viitattu 28.12.2018. (englanniksi) (saksaksi)
2. 1 2  Apia, Samoa *comptonsistercities.com*.  Arkistoitu 23.1.2016. Viitattu 6.4.2019. (englanniksi)
3. 1 2 3 4 5 6  Apia *britannica.com*. Encyclopædia Britannica, Inc. Viitattu 1.4.2019. (englanniksi)
4. ↑  Climate Apia *climate-data.org*. Climate-Data.org. Viitattu 1.4.2019. (englanniksi)
5. 1 2 3 4  2016 Census Brief No.4 (pdf) *sbs.gov.ws*.  28.6.2016. Samoa Bureau of Statistics.  Arkistoitu 17.5.2019. Viitattu 6.4.2019. (englanniksi)
6. 1 2 3 4 5 6  What Is The Capital Of Samoa? *worldatlas.com*. Worldatlas. Viitattu 7.4.2019. (englanniksi)
7. 1 2 3  Cybriwsky, Roman Adrian: *Capital Cities around the World: An Encyclopedia of Geography, History, and Culture*, s. 16. Abc-Clio, 2013. Google books (viitattu 1.4.2019). (englanniksi)
8. 1 2 3 4 5 6 7  Samoa *britannica.com*. Encyclopædia Britannica, Inc. Viitattu 7.4.2019. (englanniksi)
9. ↑  Samoa and Vailima *robert-louis-stevenson.org*. RLS Website. Viitattu 7.4.2019. (englanniksi)
10. ↑  Capture of German Samoa *NZHistory*. Ministry for Culture and Heritage. Viitattu 7.4.2019. (englanniksi)
11. ↑  'Black Saturday' in Samoa *NZHistory*. Ministry for Culture and Heritage. Viitattu 7.4.2019. (englanniksi)
12. ↑  Samoa profile – Timeline *bbc.com*. BBC. Viitattu 7.4.2019. (englanniksi)
13. ↑  Where is Samoa? Where is Samoa Located in The World? *worldatlas.com*. worldatlas. Viitattu 5.4.2019. (englanniksi)
14. ↑  Samoa *samoagovt.ws*. Government of Samoa. Viitattu 6.4.2019. (englanniksi)
15. 1 2 3  2016 Census Brief No.1 (pdf) *sbs.gov.ws*.  30.10.2017. Samoa Bureau of Statistics.  Arkistoitu 17.5.2019. Viitattu 6.4.2019. (englanniksi)
16. ↑  Apia Port Guide *cruisereviews.com*.  Arkistoitu 7.4.2019. Viitattu 7.4.2019. (englanniksi)
17. 1 2  Samoa *cia.gov*. CIA.  Arkistoitu 21.5.2016. Viitattu 1.4.2019. (englanniksi)
18. ↑  Statistical Abstract 2017 (pdf) *sbs.gov.ws*.  2018. Samoa Bureau of Statistics.  Arkistoitu 17.5.2019. Viitattu 6.4.2019. (englanniksi)
19. 1 2  2016 Census Brief No.3 (pdf) *sbs.gov.ws*.  28.6.2018. Samoa Bureau of Statistics.  Arkistoitu 17.5.2019. Viitattu 6.4.2019. (englanniksi)
20. ↑  Apia – the Capital City of Samoa *samoa.travel*. Samoa Tourism Authority.  Arkistoitu 1.4.2019. Viitattu 1.4.2019. (englanniksi)
21. ↑  Transportation in Apia, Samoa *lonelyplanet.com*. Lonely Planet. Viitattu 1.4.2019. (englanniksi)
22. ↑  Getting Around Samoa *samoa.travel*. Samoa Tourism Authority. Viitattu 2.4.2019. (englanniksi)
23. ↑  Sea transport in Samoa *lonelyplanet.com*. Lonely Planet. Viitattu 2.4.2019. (englanniksi)
24. ↑  International Religious Freedom Report for 2017 *state.gov*. U.S Department of State. Viitattu 5.4.2019. (englanniksi)
25. ↑  Samoa – Education *nationsencyclopedia.com*. Advameg, Inc. Viitattu 6.4.2019. (englanniksi)
26. ↑  Attractions in Samoa *lonelyplanet.com*. Lonely Planet.  Arkistoitu 2.4.2019. Viitattu 2.4.2019. (englanniksi)
27. ↑  South Pacific Games 1983 (Western Samoa) *rsssf.com*. RSSSF. Viitattu 6.4.2019. (englanniksi)
28. ↑  South Pacific Games 2007 (Samoa) *rsssf.com*. RSSSF. Viitattu 6.4.2019. (englanniksi)
29. ↑  Samoa Set To Host Pacific Games In 2019 *pireport.org*.  1.9.2017. Pacific Islands Development Program.  Arkistoitu 2.9.2017. Viitattu 6.4.2019. (englanniksi)
30. ↑  National Soccer Stadium Samoa *int.soccerway.com*. Perform Group. Viitattu 6.4.2019. (englanniksi)
31. ↑  Apia signs sister-city agreement with Shenzhen *samoagovt.ws*.  31.8.2015. Government of Samoa. Viitattu 6.4.2019. (englanniksi)
32. ↑  Welcome to Sister Cities of Compton Portal... *comptonsistercities.org*.  Arkistoitu 23.1.2016. Viitattu 6.4.2019. (englanniksi)

CommonsCommons
Wikimedia Commonsissa on kuvia tai muita tiedostoja aiheesta **Apia**.